8 vas oor Rusland se ‘sleutel-brug’Die Kerch-brug ná die ontploffing. (Foto: Vera Katkova /Anadolu Agency via AFP) Rusland het agt verdagtes in aanhouding geneem nadat ’n brug wat die Krim-skiereiland met Rusland verbind, oor die naweek in ’n ontploffing beskadig is. Die verdagtes sluit in vyf Russe en “drie Oekraïense en Armeense burgers”, sê die RFD-sekerheidsdiens in ’n verklaring. Luidens die verklaring is plofstof gebruik om die brug op te blaas. Die plofstof was versteek in 22 plastiekfilmrolle van altesaam 22 770 kg wat in Augustus op ’n boot gelos is. Die boot het vanaf die Oekraïense hawe van Odessa na Bulgarye gereis. Die boot het Georgië deur die hawe van Poti binnegegaan voordat die rolle na Armenië gestuur is. Van daar af het dit per pad in Rusland aangekom, aldus die RFD. Die Kerch-brug ná die ontploffing. (Foto: Twitter) Die plofstof het Rusland op 4 Oktober in ’n vragmotor met Georgiese nommerplate binnegekom en die streek van Krasnodar op 6 Oktober – twee dae voor die ontploffings – bereik. Die RFD sê die “terreuraanval” is georganiseer deur Oekraïense geheime dienste, met ’n agent van Kiëf wat die vervoer van die plofstof gekoördineer het. Drie mense is dood toe die pad- en spoorbrug wat die Krim-skiereiland met Rusland verbind Saterdag ontplof het. Dié brug is logisties van sleutelbelang vir Moskou en ’n belangrike vervoerskakel vir die verskuiwing van militêre toerusting na Russiese soldate wat in Oekraïne veg. Dit is ook uiters simbolies aangesien pres. Wladimir Poetin die struktuur persoonlik in 2018 ingewy het.